**Odpoveď na žiadosť o vysvetlenie informácií potrebných na vypracovanie ponuky.**

Verejný obstarávateľ k žiadosti o vysvetlenie informácií potrebných na vypracovanie ponuky podáva nasledovné vysvetlenie:

1.1

**Verejný obstarávateľ zvážil Váš návrh, ale naďalej trvá na tom, že uzatvorí rámcovú dohodu len s jedným uchádzačom, ktorý v elektronickej aukcii ponúkne najnižšiu cenu a to z dôvodu, že rámcová dohoda s viacerými uchádzačmi s opätovným alebo bez opätovného otvárania negarantuje pre verejného obstarávateľa lepšiu cenu. Tým, že sme povinní každú zmluvu zverejniť, uvedené by mohlo viesť práve naopak k vyššej cene, resp. podnecovať ku kolúznemu konaniu.**

1.2.

Verejný obstarávateľ obstaráva lieky pre svojich poistencov v súlade s predmetom svojej činnosti, v súlade s platnou legislatívou a v súlade so zásadami hospodárnosti a efektívnosti pri využívaní obmedzených zdrojov verejného zdravotného poistenia.

Verejnou súťažou sleduje cieľ dosiahnuť najlepšiu cenu na predmet zákazky „Lieky ATC skupiny L04AB02“ v rámci všetkých aktuálne dostupných liekov na trhu. Z pohľadu verejného obstarávateľa je dôležité efektívne vynakladať verejné zdroje aj používaním lacnejších biologických liekov a vytvoriť tak možnosť investovania  do iných oblastí zdravotníctva, kde môžu priniesť najvyšší benefit. Verejné obstarávanie na účinnú látku nijako nevybočuje z praxe používanej v krajinách EÚ, najefektívnejšie je využívané v najsilnejších európskych krajinách.

Verejný obstarávateľ v plnej miere rešpektuje a nespochybňuje, že za správny výber a indikáciu lieku pre pacienta vždy zodpovedá ošetrujúci lekár. Každé rozhodnutie o zmene biologického lieku musí byť na základe rozhodnutia ošetrujúceho lekára a súhlasu pacienta.

Podmienky, ktoré verejný obstarávateľ stanovil na daný predmet zákazky neohrozujú dostupnosť ostatných liekov, ktoré nebudú predmetom rámcovej dohody podpísanej s úspešným uchádzačom v rámci danej ATC skupiny. Aj napriek tomu je snahou verejného obstarávateľa reagovať na aktuálne trendy v oblasti liekovej politiky aj skvalitňovaním procesu verejného obstarávania pri súčasnom dodržiavaní platnej legislatívy.

Verejný obstarávateľ vyhlásenou verejnou súťažou dodržiava všetky princípy verejného obstarávania stanovené v ustanovení § 10 ods. 2 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov a uzavretím rámcovej dohody nedochádza k porušeniu § 83 ods. 2 zákona o verejnom obstarávaní.